钦定古今图书集成/历象汇编/岁功典/第072卷 > 翫月〈并序〉 欧阳詹
## 钦定古今图书集成/历象汇编/岁功典/第072卷 > 翫月〈并序〉 欧阳詹

“目可翫。” 翫月，古也。谢赋鲍诗：“朓之亭前，亮之楼中” ，皆翫月也。贞元十二年，闽君子陈可封游在秦，寓于永崇里华阳观，予与乡人安阳邵楚长、济南林蕴、颍川陈诩，亦旅长安。秋八月十五夜，诣陈之居，修厥翫事。月之为翫，冬则繁霜大寒，夏则蒸云大热。云蔽月，霜侵人，蔽与侵俱害乎翫。秋之于时，后夏先冬，八月于秋；季始孟终，十五于夜。又月之中，稽于天道，则寒暑均；取于月数则蟾兔圆。况埃壒不流，大空悠悠，婵娟徘徊，桂华上浮。昇东林，入西楼。肌骨与之疏凉，神气与之清冷。四君子悦而相谓曰：“斯古人所以为翫也。” 既得古人所翫之意，宜袭古人所翫之事。作《翫月诗》云：

《八月十五夕》，“旧嘉蟾兔光。斯从古人好，共下今宵堂。
素魄皎孤凝，芳辉纷四扬。徘徊林上头，泛滟天中央。
皓露助流华，轻风佐浮凉。清冷到肌骨，洁白盈衣裳。
惜此苦宜玩，揽之非可将。含情顾广庭，愿勿沈西方。”